Wafanyakazi wa Chemelil wakatiza shughuli za kazi kwa kushiriki mgomo wakidai mishahara
Language: Swahili | Genre: News

Wafanyakazi wa Chemelil wakatiza shughuli za kazi kwa kushiriki mgomo wakidai mishahara 

Shughuli katika Kiwanda cha Sukari cha Chemelil zililemazwa kwa siku ya pili baada ya wafanyakazi wake kugoma wakidai kulipwa malimbikizi ya mishahara yao. 
Mzozo huo kati ya wafanyakazi zaidi ya 700 na usimamizi vilevile ulihusisha wasafirishaji na wakulima ambao nusura walimane makonde wakilalamika kwamba hatua ya kuendelea kufunga kiwanda hicho kulitishia mavuno yao. Licha ya kuwasili kazini mapema, wafanyakazi wa kudumu na wakandarasi walizima mashine na kuwazuia wasafirishaji dhidi ya kuchukua na kusafirisha miwa yao katika kiwanda hicho. 
Mkurugenzi wa Kampuni ya Chemelil Gabriel Nyangweso, hata hivyo, alitaja mgomo huo kama ulio haramu akiwashutumu maafisa wa muungano wa wafanyakazi dhidi ya kukosa kutoa notisi inavyohitajika kisheria. 
"Ni makosa kuwachochea wafanyakazi ambao wako tayari kutoa huduma zao kushiriki kitendo haramu. Wale ambao hawataki kufanya kazi wanapaswa kuondoka katika majengo hayo au wachukuliwe hatua kisheria," alisema Bw Nyangweso aliyeandamana na kikosa cha walinda usalama. Wafanyakazi hao waliapa kutoruhusu kiwanda hicho kusaga miwa hadi watakapolipwa malipo yao yote.